# Droide voltor

El droide de combat autopropulsat de geometria variable mark I, també conegut com a droide voltor o caça estel·lar droide és una nau estel·lar de l'univers de ciència de ficció La guerra de les galàxies. Aquests caces usualment s'allotjaven dins de les naus de control de droides, que podien allotjar fins a mil cinc-cents d’aquests caces. Com el seu nom indica no eren caces tripulats, sinó que eren droides. En els primers models, el seu cervell droide depenia del senyal d'una nau de control.

## Característiques

Els caces droide voltor van ser fabricats i dissenyats pels xi charrians. Mesuren 6,96 metres de llargada en mode atac o vol i 6,87 metres d’alçada en mode marxa. Aquests caces posseeixen dos canons blaster a cada ala a més a més de dos llançadors de torpedes d'energia. Els seus "ulls" són sensors els quals localitzen blancs gràcies a una àmplia longitud d'ona.
Són capaços d'operar en l'espai exterior i entorns atmosfèrics. S'impulsen gràcies a piles de combustible sòlid. Aquest combustible
crema ràpidament, donant al caça una velocitat d'arrencada considerable, però en un abast curt. Els droides voltor poden arribar als 1200 km/h. Per carregar-los s'allotgen en fileres al sostre de les naus de control de la Federació de Comerç, d'on obtenen energia gràcies als reactors de la nau. Són capaços de maniobres molt sofisticades, però les primeres versions del droide voltor depenen d'un senyal continu d'un ordinador d'una nau de batalla de classe Lucrehulk, el qual els fa vulnerables. En conseqüència, han d'operar des d'una base de llançament o una nau capital pròxima i posseeixen un temps de combat limitat. Per compensar això la Federació de Comerç els envia en massa. A posteriors generacions del droide voltor se les va dotar amb un grau limitat d'independència.
Tenen la possibilitat d'alternar entre mode atac i mode vol. El mode vol els permet ocultar la seva naturalesa militar a més a més de protegir-los de micropartícules i corrosió atmosfèrica, augmentant lleugerament la seva precisió. Quan no estan en vol, són capaços transformar-se en mode de marxa, utilitzant les seves ales com a "potes". Això els permet usar-los en patrulles de superfície. En mode marxa orienten els canals dels torpedes d'energia per a ús antipersones. En cas que un caça droide voltor perdi el contacte amb una nau de control activa un mecanisme d'autodestrucció, evitant que caigui en mans de l'enemic.

## Història
### La invasió de Naboo

Els caces droide voltor van ser usats durant el bloqueig de la Federació de Comerç al planeta Naboo l'any trenta-dos abans de la batalla de Yavin. Aquest va ser el primer desplegament important d’aquests droides.

### Guerres Clon

Van ser fets servir per la Confederació de Sistemes Independents durant les Guerres Clon en diverses batalles. Durant aquest període els caces van passar a portar marques hexagonals de color blau i blanc, símbol de l'Aliança Separatista.

#### Batalles de Chriptophsis i Teth

Vint-i-dos anys abans de la batalla de Yavin els droides voltor van ser utilitzats a la batalla de Christophsis, on van lluitar contra diversos caces estel·lars Torrent V-19. A la batalla de Teth els droides voltor van metrallar a Anakin Skywalker, Ahsoka Tano i la Companyia Torrent de la legió 501, aquesta última liderada per Rex. També es van desplegar centenars de droides voltor per atacar a Obi-Wan Kenobi i l'Esquadró de vol Set.

#### La nebulosa de Kaliida

Posteriorment, els droides voltor van ser desplegats des de la Malevolència, nau insígnia del General Grievous, durant la batalla de la Nebulosa de Kaliida. Els caces droide es van enfrontar als bombarders Ala-Y BTL-B de l'Esquadró Ombra de la República.

#### Rescat en la Tranquil·litat

Els droides voltor van participar en el rescat en la Tranquil·litat escoltant les naus d’abordatge droide amb l’objectiu d'alliberar el líder separatista Nute Gunray.

#### Alliberació de Ryloth

Els droides voltor van defensar el planeta Ryloth atacant a la flota del general Skywalker, la qual tenia la intenció de trencar el bloqueig de l'Aliança Separatista. Van gairebé eliminar completament els caces estel·lars Torrent V-19 de l'Esquadró Blau i també van envestir el pont del destructor estel·lar de classe Venator Resolt.

#### Altres batalles

Els droides voltor van seguir en acció durant la resta de les Guerres Clon. Van dur a terme des de batalles a gran escala com la batalla d'Umbara fins a petites escaramusses sobre el planeta Felucia.

#### Batalla de Coruscant i fi de les Guerres Clon

Els droides voltor van donar suport a la flota separatista durant la batalla de Coruscant i la batalla d'Utapau. Durant aquestes batalles van morir el Comte Dooku i el General Grievous. Els droides voltor van ser desactivats després de la mort del consell separatista a Mustafar.

### Era de l'Imperi

Alguns droides voltor van caure en mans de diversos grups rebels, entre ells el Moviment Llibertari de Ryloth, dirigit per Cham Syndulla. Temps després el Moviment Llibertari de Ryloth va utilitzar centenars de droides voltor per atacar el destructor estel·lar imperial Perillós en un intent d'assassinar l'Emperador Palpatine i Darth Vader.

### Era de la Nova República

Durant l'Era de la Nova República els droides voltor van ser usats com a forces de seguretat privades de les cases de Cato Neimoidia.

## Aparicions
### Pel·lícules

* Episodi 1: L’amenaça fantasma
* Episodi 3: La venjança dels Sith

### Sèries

* Star Wars: Clone Wars

### Videojocs

* Star Wars: Battlefront 2

## Referències

* 1 2 3 4 5 6 7 8 9 «Vulture Droid (Droid Starfighter)» (en anglès). [Consulta: 27 octubre 2022].
* 1 2 3 4 5 6 7 8 9 10 Diversos autors. Star Wars: Vehículos increíbles (en castellà). Londres: DK, 13/04/2022, p. 34, 35. ISBN 9780241559642.
* 1 2 3 4 5 6 7 8 9 10 11 Diversos autors. Universo Star Wars (en castellà). Segona edició. DK, 22/10/2019, p. 293. ISBN 9780241420584.
* 1 2 3 4 Wallace, Daniel. Star Wars: batallas por la galaxia (en castellà). Barcelona: Planeta, 02/10/2014, p. 16, 21. ISBN 9788415921684.
* ↑ Iscan, Virgile. Star Wars Graphics. El universo Star Wars en infografías (en castellà). Hachette heroes, 27/10/2016, p. 26. ISBN 9788416857029.
* ↑ Arts, Electronic. «Droide buitre - Vehículos de Star Wars™ Battlefront™ II - Sitio oficial de EA» (en castellà), 17-09-2019. [Consulta: 27 octubre 2022].

## Enllaços externs

* Droide voltor (caça estel·lar droide) (anglès)